Diari Oficial de la Generalitat Valenciana


Sumari del DOGV 3915, del 11-01-2001 (2001/30)

RESOLUCIÓ d'1 de desembre de 2000, del Servei Territorial d'Indústria i Energia d'Alacant, per la qual es declara la utilitat pública en concret de la línia aèria de mitjana tensió a 20 kV per a alimentar diversos centres de transformació de la urbanització Pinar de la Perdiz, al terme municipal de Pilar de la Horadada (Alacant).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3915

Data del DOGV
:   11-01-2001

Secció del DOGV
:   V. ALTRES ANUNCIS - F) EXPROPIACIONS

Número del document
:   2001/30


Organisme emissor
:   Conselleria d'Indústria i Comerç

Tipus de document
:   Resolució

RESOLUCIÓ d'1 de desembre de 2000, del Servei Territorial d'Indústria i Energia d'Alacant, per la qual es declara la utilitat pública en concret de la línia aèria de mitjana tensió a 20 kV per a alimentar diversos centres de transformació de la urbanització Pinar de la Perdiz, al terme municipal de Pilar de la Horadada (Alacant). [2001/M30]
  
Mitjançant la Resolució d'aquest Servei Territorial d'Indústria i Energia, de data 16 de març de 1999, es va sotmetre a informació pública la petició de la declaració en concret d'utilitat pública i la seua relació individualitzada de béns i drets de necessària ocupació afectats per la línia aèria de mitjana tensió a 20 kV per a alimentar diversos centres de transformació de la urbanització Pinar de la Perdiz, després de la petició prèvia, a l'empara de l'article 5 del Reglament d'Expropiació Forçosa de l'entitat beneficiària, Iberdrola, SA.
  
Vistes les al·legacions formulades durant el període d'informació pública per la senyora Mª Ángeles i la senyora Mª Dolores Meseguer Montesinos en les quals sol·licitaven: a) que es declarara nul l'expedient F-10027 en allò que faça referència o afecte la seua propietat, per no haver-se realitzat cap notificació personal; b) que es paralitze la tramitació de l'expedient de referència (JUEXPR.98/12) i es denegue la declaració d'utilitat pública i el benefici de l'expropiació forçosa. Així mateix, manifestaven el seu propòsit d'acudir als tribunals per sol·licitar l'alçament i el trasllat dels suports elèctrics, i també el pagament dels danys i perjudicis econòmics.
  
Vista la contestació d'Iberdrola, SA a les qüestions suscitades, en la qual posa de manifest que la informació pública es realitza sobre la petició de la declaració d'utilitat pública del projecte de referència, i no sobre el projecte d'instal·lacions de l'expedient F-10434 l'autorització administrativa del qual ja va ser atorgada amb data de 29 de setembre de 1982. Així mateix, assenyala que la utilitat de la línia no és d'utilitat privada econòmica com assenyala l'al·legador, ja que la mateixa Llei 54/1997, de 27 de novembre, del Sector Elèctric, la declara d'utilitat pública als efectes d'expropiació forçosa de béns i drets necessaris per a la seua ocupació, i també l'esmentada llei empara que una empresa privada del sector elèctric puga sol·licitar el benefici de l'expropiació forçosa. Igualment, assenyala que no hi ha cap greuge comparatiu quan s'inclouen en la relació concreta i individualitzada els béns i drets afectats dels al·legadors, ja que únicament són de necessària expropiació aquests terrenys i no la resta del traçat en el qual s'han aconseguit mutus acords amb tots els propietaris. Finalment, assenyala que respecte de la intenció dels al·legadors d'acudir als jutjats i tribunals, no afecta la tramitació del present expedient per tractar-se de procediments distints i independents.
  
Atés que el projecte de línia aèria de mitjana tensió a 20 kV a urbanització Pinar de Campoverde va ser aprovat mitjançant la Resolució de la Direcció Provincial del Ministeri d'Indústria i Energia d'Alacant de data 29 de setembre de 1982, publicada en el Butlletí Oficial de la Província d'Alacant número 233 de data 11 d'octubre de 1982, després d'haver sotmés el projecte a informació pública (BOP núm. 125 de 3 de juny de 1981) perquè tots els interessats hi pogueren fer les al·legacions que millor convingueren al seu dret.
  
Atés que la tramitació d'aquest expedient ha complit tots els requisits del títol IX de la Llei 54/1997, de 27 de novembre, del Sector Elèctric.
  
En virtut d'això, de conformitat amb el que s'ha disposat en el capítol III del Decret 2.617/1966, de 20 d'octubre (BOE de 24) i en els articles 53 i 54 de la Llei 54/1997, de 27 de novembre (BOE de 28 de novembre de 1997), aquest Servei Territorial d'Indústria i Energia ha resolt declarar la utilitat pública en concret de la línia aèria de mitjana tensió a 20 kV d'alimentació a diversos centres de transformació de la urbanització Pinar de la Perdiz, al terme municipal de Pilar de la Horadada (Alacant). La declaració concreta d'utilitat pública de les instal·lacions porta implícita la necessitat d'ocupació dels béns i drets afectats i n'originarà la urgent ocupació. Els indicats béns i drets són els inclosos en la relació que es va publicar en el Diari Oficial de la Generalitat Valenciana de 5 de maig de 1999; Butlletí Oficial de la Província d'Alacant de 17 de maig de 1999 i en el diari El Mundo el 14 d'abril de 1999, i s'informa que en les dites publicacions apareixien 8.384,8 metres quadrats d'expropiació en ple domini, quan en realitat la dita superfície és la corresponent a la servitud de pas d'energia elèctrica.
  
Contra aquesta resolució, que no posa fi a la via administrativa, es pot interposar recurs d'alçada davant la Direcció General d'Indústria i Energia, de la Conselleria d'Indústria i Comerç de la Generalitat Valenciana (c/ Colom, núm. 32, 46092 València), en el termini d'un mes, comptat a partir de l'endemà de la publicació, de conformitat amb el que determina l'article 114 de la Llei 4/1999, de 13 de gener (BOE 12, de 14 de gener de 1999), de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE 285, de 27 de novembre de 1992).
  
Alacant, 1 de desembre de 2000.- El director territorial: Clemente Vergara Trujillo.